**Boarea fragedă de seară**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Boarea fragedă de seară

Se prelinge din vecie

Peste fire de năgară

Și prin puf de păpădie.

Se amestecă-n tăcere

Molcomirea ei stângace

În frunzișuri liziere

Ostoindu-se în pace.

Pe-undeva se mai agață

De vreo-nchidere de floare

Ori atinsă-i de povața

Bulbucirii din izvoare.

Mai ridică din înfrângeri

Stele prăbușite-n cetini

Probozind duioasă-un înger

C-ajutorul nu le dete.

Glas de pasăre buimacă

Își culege din ariniști

Luna unde se apleacă

Luminând pete de liniști.

Mă-nconjoară și pe mine

Brațele ei răcoroase

Și o văd numai cum vine,

Dar nu simt ca să mă lase.

Văzu-mi drumul său îl pierde

Nedorind din loc să plece

Când nu prinde viață verde,

Ci luceafărul doar rece.

Doar Cuvântul mă dejugă

De sfială pentru Cale -

Mă preling și eu o rugă

În îmbrățișarea moale.

Îi spun Vieții ce mă-ntreabă

Dacă nu am o nevoie

Că nu-s stea căzută-n iarbă

Din începerile ploii.

Ci m-aplec în dorul serii

Ca răchita lângă ape

Citind versurile verii

Care zic așa aproape.

Ele trec fără cuvinte

Curg în inimă-mi ca-n mare...

Seară dragă și cuminte!

Seară fără-asemănare!

Victor Bragagiu